La WG: Auto-WG-grafia
(part I)

Da Chatrina Josty

La furma da star ensemen „wg“ è gea nagut nov – sch’ins metta avant il clan dals homos neanderthalensis en lur cuvels u ils Ötzis en simplas chasettas – era quai eran en sasez tut gia wgs. Ma era en mia vita gioga la wg gia davent da l’entschatta ina gronda rolla. Jau sun naschida en ina wg. En ina wg cun kiffers! Mes geniturs (betg els eran ils kiffers, hani ditg), ma mes geniturs partevan da quel temp l’abitaziun, vul dir il bogn cun in pèrin che fimava gugent in ni l’auter joint. Jau na sai betg, sche quai ha gì in’influenza… La wg en mintga cas schon. Uschia era en sasez era la “Chesa Nicolay” nua che nus stevan l’emprim temp a Bravuogn ina wg. Sch’ins definescha wg cun “adina enturn glieud estra che vesa ins en il pigiama”. Jau stueva numnadamain trair en mes pigiama en il bogn perquai ch’igl era memia fraid en chombra. L’isch dal bogn manava grad ora en cuschina, nua che mes geniturs avevan lur visitas (savens scolasts, peniiiibel da scuntrar quels en pigiama!). Da la cuschina avev’jau lura dad ir tras stiva e si da bural e tras la chombra da mes frar. Quella chombra avev’jau, anc adina sin viadi per mia chombra, puspè da bandunar ed era cun quai or da nossa abitaziun. Dador da nossa abitaziun muntava davant in’autra abitaziun e là spetgava normalmain gist in “flup” dad ina da las vischinas. Era el ma veseva natiralmain en pigiama. Ina odissea per rivar lura finalmain tras dus ulteriurs ischs - a l’arriv! Gia pauc pli tard è vegnì mes temp da la “Casa Florentini” a Cuira. La wg da femnas par exellence. Ed adina duas mattas en ina stanza, da maximal 12 quadrats. Ma igl era tuttina uschè bel che mia cunstanzista dal “Flo” ed jau vain barattà ensemen ils 1